
Etablering av nytt studieprogram – toårig mastergradsstudium ”Energi og miljø i nord” 

Bakgrunn

Universitetsstyret bes i denne saken å vurdere etablering og utlysning av et nytt studieprogram: Toårig mastergradsstudium med tittelen ”Energi og miljø i nord” ved Det matematisk-naturvitenskapelige fakultet. Fakultetet ønsker oppstart av studietilbudet fra og med høsten 2006.

Siktemålet med studietilbudet er å utdanne kandidater innen energi- og miljøteknologi. Studieprogrammet skal bidra til vekst og utvikling innen miljøvennlig energiproduksjon og overvåking i nordområdene (vedlegg 1).

Forslag til studieplan (vedlegg 2) er utarbeidet av en arbeidsgruppe bestående av dekan ved fakultetet, samt representanter fra Institutt for fysikk og Institutt for geologi. Det er nedsatt en referansegruppe bestående av representanter fra næringslivet, deriblant NHO Tromsø, LO sekretær Troms, Snøhvit næringsforening, Statoil Harstad, Statskraft Nordland, Troms kraft, Store Norske Spitsbergen kullkompani og Barlindhaug.

De fleste emnene som inngår i studieprogrammet er emner som allerede eksisterer. I tillegg foreslås det opprettet fem nye emner. 

Fakultetet oppgir at det er behov for to faste vitenskapelige stillinger (petroleumsrelatert geologi og jordobservasjon) og to bistillinger (20%-bistillinger) til undervisning, veiledning og videreutvikling av studiet. De faste stillingene skal etter planen knyttes til Institutt for geologi (petroleumsgeologi) og Institutt for fysikk (jordobservasjon). Fakultetet ser det som sannsynlig at stillingen innenfor petroleumsrelatert geologi vil bli finansiert gjennom midler fra Statoil de første årene, mens spørsmålet om finansiering av stillingen innenfor jordobservasjon fortsatt er uavklart. Begge stillingene er lyst ut. Fakultetet opplyser for øvrig at det er søkt om næringsrettede utviklingsmidler (RDA-midler) til blant annet dette studiet. 

Fakultetet legger opp til at det nye studiet skal finansieres gjennom eksterne midler og/eller økt basisbevilgning (”friske” midler for fakultetet). Fakultetet ber om at det gis garantier for at fakultetet får dekket merkostnadene ved opprettelsen av studiet fra og med 2007, i form av økt basisbevilgning.

Universitetsdirektørens vurderinger og konklusjon

Universitetets  studieprogramportefølje

På bakgrunn av en kompleks studiestruktur og lav rekruttering til mange av Universitets studietilbud, er det en målsetting å redusere antall studieprogram og emner. Likeledes er det påkrevet å ha en kritisk holdning til opprettelse av nye studier som ikke er eksternt finansiert (jf Utdanningsmelding for Universitetet i Tromsø 2003/2004 og Utdanningsmelding for Universitetet i Tromsø 2004/2005, se sak S 10-06). Nordområde-problematikk har imidlertid meget høy aktualitet, og etableringen av et slikt studium er i tråd med ett av styringssignalene som ble gitt av universitetsstyret til fakultetet i styresak S 80-05 ”Statsbudsjettet 2006 – fordeling av bevilgning - hovedfordelingen: ”Fakultetet skal bidra til teknologiutvikling med fokus på energi og miljø i nord”. Universitets​direktøren vil på denne bakgrunn innstille på at studieprogrammet i ”Energi og miljø i nord” opprettes. 

Godkjenning av studieplanen

Når det gjelder godkjenning av selve studieplanen, er dette et omfattende arbeid som skal utføres i henhold til retningslinjer og føringer som er gitt i Universitetets kvalitetssikringssystem for utdanningsvirksomhet, og gjennom forskrifter og krav fra departementet og NOKUT. Universitetsdirektøren fikk saken i hende for sent til at det var mulig å gjøre en grundig gjennomgang av selve studieplanen i forkant av dette styremøtet.

NOKUT har for øvrig helt nylig vedtatt ny Forskrift om standarder og kriterier for akkreditering av studier og kriterier for akkreditering av institusjoner i norsk høyere utdanning, som skal gjelde fra og med 25. januar 2006. Det er nødvendig å sette seg inn i og kvalitetssikre studieplanen i henhold til denne. Universitetsdirektøren foreslår at styret gir administrasjonen fullmakt til å godkjenne og kvalitetssikre studieplanen. 

Finansiering

Universitetsdirektøren finner det vanskelig å anbefale at det stilles garanti for en økning i basis​bevilgningen til Det matematisk-naturvitenskapelige fakultet, slik det bes om. En slik økning i basisbevilgningen til fakultetet må i så fall dekkes gjennom tilsvarende kutt i den eksisterende aktiviteten/driften ved andre fakulteter/enheter, da det er liten grunn til å tro at Universitetets generelle basisbevilgning vil bli økt i 2007. Det matematisk-naturvitenskapelige fakultet er det fakultet som har færrest studenter per ansatt og avsetningene (ubrukte midler) i årsregnskapet for 

2005 er også relativt store. Fakultetet må derfor dekke eventuelle merkostnader ved oppstart av studiet innenfor eksisterende budsjettramme. 

Forslag til

v e d t a k:

1. Universitetsstyret godkjenner etablering av toårig mastergradsstudium med tittelen 
”Master i energi og miljø i nord” ved Det matematisk-naturvitenskapelige fakultet.

2. Studieprogrammet lyses ut umiddelbart med oppstart høst 2006. Søknadsfristen er 

15. april 2006.

3. Universitetsdirektøren gis fullmakt til å kvalitetssikre og godkjenne studieplanen.

4. Økte utgifter i 2007 og videre fremover som følge av etablering av studiet, må finansierers innenfor fakultetets ordinære budsjettramme (basisbevilgning).
Tromsø, 07.02.2006

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: Hege Skarsfjord, seksjonsleder

Vedlegg: 
1) Brev fra Det matematisk-naturvitenskapelige fakultet datert 31.01.2006 med    anbefaling om oppretting av toårig mastergradsstudium ”Energi og miljø i nord”, vedlagt forslag til studieplan.


2) Forslag til studieplan 

Universitetsdirektøren

Forsknings- og studieavdelinga

